ཡང་ཉིན་ཞིག་སླར་ཡང་བློ་མི་བདེ་བ་ཞིག་སྐྱེས་སོང་།གཞོན་ལྷན་གྱིས་གནང་སྟངས་འདིས་གཞོན་ལྷན་ལ་རྒྱབ་སྐྱོར་ཞུ་མཁན་གྱི་རང་ཉིད་ཀྱང་དོགས་པ་ཞིག་གི་ནང་དུ་ཁྲིད་སོང་།དེ་ནི་གསལ་བསྒྲགས་ཤིག་རེད།གསལ་བསྒྲགས་དེའི་ནང་དུ་བོད་མིའི་རང་དབང་ཆེད་ཨ་མ་དང་སྲིང་མོ་ཁྲིད་ནས་བོད་སྐྱོད་གོམ་བགྲོད་བྱེད་མཁན་གྱི་གླིང་ཚ་ཚེ་བརྟན་རྡོ་རྗེ་ཟེར་བ་ཞིག་གིས་བལ་བོ་དང་བོད་ཀྱི་ས་ཁོངས་སུ་འཛུལ་ཞུགས་ཐུབ་སླད།བོད་ཀྱི་རྒྱལ་དར་ལས་གཞན་བལ་བོ་དང་རྒྱ་ནག་གི་རྒྱལ་དར་ཞིག་ཀྱང་མཉམ་ཁྱེར་བྱས་ཡོད་པར་ངོ་རྒོལ་ཡོད་ཚུལ་བཤད་སོང་།ད་དུང་གནས་ཚུལ་དེ་ལ་སྒྲོ་བཏགས་ནས་བཙན་བྱོལ་བོད་མིའི་མི་ལོ་ང་གསུམ་གྱི་ལོ་རྒྱུས་ལ་ནག་ཐིག་ཕབ་སོང་ཟེར་བྱུང་།འདི་དངོས་གནས་ཡིན་ནམ།མི་ལོ་ང་གསུམ་རིང་གི་རྒྱ་དམར་ནག་གི་ཕོགས་གཟན་ཚོས་བཙན་བྱོལ་བོད་མིིའི་ལོ་རྒྱུས་ལ་ནག་ཐིག་ཕབ་མེད་ན།བོད་སྐྱོད་གོམ་བགྲོད་པ་མ་སྨད་གསུམ་གྱིས་བཙན་བྱོལ་བོད་མི་ནག་པོ་བཟོ་དོན་ཞིག་གཏན་ནས་མི་འདུག་སྙམ།མི་སེམས་ལ་མནར་གཅོད་གཏོང་རྒྱུའི་ཚབ་ཏུ་རང་ཉིད་ལངས་བཞག་པ་ཡིན་ན་དཔའ་རྟགས་འཇོག་ས་མང་པོ་ཡོད།སྡིངས་ཆ་དེ་རླབས་ཆེན་གྱི་ཚོགས་པ་ཞིག་གི་ཡིན་པ་ལས་ཆབ་སྲིད་པ་ཁ་མཁས་ཚོའི་གར་སྟེགས་མ་རེད།དེར་བརྟེན་གཅིག་བྱས་ན་གསལ་བསྒྲགས་འདི་འབྲི་མཁན་མཁས་དྲགས་ནས་བྲིས་ཐལ་ཤོར་བ་མིན་འགྲོ་བསམ།འདིའི་རིགས་འདི་ཕྱིར་བསྡུ་བྱས་ན་མ་གཏོགས་གཞོན་ལྷན་གྱིས་སྤྱི་ཚོགས་ནང་ཕྱོགས་དང་རིས་ཀྱིས་སྤོས་པའི་རྐང་རྗེས་ནག་པོ་དག་ཏུ་འགྱུར་སྲིད།རྒྱུ་མཚན་ནི་གཞོན་ལྷན་ལ་ཤ་ཚ་སྟངས་དེ་བོད་མི་ནང་ཁུལ་རིས་སུ་གཅོད་རྒྱུ་དེ་ཡིན་རྒྱུ་མ་རེད།